
Draga braćo svećenici i redovnici,
sestre redovnice,
braćo i sestre! 

Jutros je u Vatikanu objavljeno da je u 7,35 sati preminuo Papa Franjo. Papa je preminuo  u papinskoj rezidenciji sv. Marte, u 89. godini života i u 13. godini svoga pontifikata.

Vijest je objavio komornik kardinalskog zbora kardinal Kevin Farrell:
„Predraga braćo i sestre, s dubokom žalošću moram objaviti smrt našega Svetog Oca Franje. U 7:35 ovog jutra, rimski biskup Franjo vratio se u kuću Očevu. Cijeli je svoj život posvetio služenju Gospodinu i Njegovoj Crkvi. Učio nas je kako vjerno, hrabro i univerzalnom ljubavlju živjeti evanđeoske vrijednosti, osobito u korist najsiromašnijih i najisključenijih. S neizmjernom zahvalnošću za njegov primjer pravog učenika Gospodina Isusa, povjeravamo dušu pape Franje beskrajnoj milosrdnoj ljubavi Boga Jedinoga i Trojedinoga.“

Zahvalni Bogu za služenje pape Franje Crkvi Kristovoj, kako bismo se dostojanstveno oprostili od pastira Sveopće Crkve, ovime, za područje Mostarsko-duvanjske i Trebinjsko-mrkanske biskupije određujem:

1. Neka se do Papina sprovoda u molitvama vjernika na misi doda zaziv za pokojnoga Papu Franju. U molitvi Časoslova neka se, također, u molitvama doda i molitva za pokojnoga Papu Franju.

2. U misnom kanonu ispušta se spomen Papina imena. 

3. Tko ima Papinu zastavu, neka je stavi na pola stijega na pročelje župne crkve ili drugo prikladno mjesto, a na Papinu sliku neka se stavi crna traka i neka se stavi na prikladno mjesto (izvan oltara) i prigodno okiti cvijećem.


4. Kad bude određen dan Papina sprovoda, poslat ćemo detaljnije odredbe o slavlju sprovodne mise za Papu Franju, kao i o daljnjim koracima koji će uslijediti nakon toga.

Pozivam sve vas da se, u ovim trenucima žalosti, ujedinimo u molitvi za dušu preminulog Svetog Oca, pape Franje. Njegova ljubav prema Gospodinu Isusu i Evanđelju, ponizno služenje Crkvi i neumorna briga za najmanje među nama ostat će trajna baština i nadahnuće svima nama.

Neka naše zajedničke molitve budu znak zahvalnosti za sve što je učinio, kao i izraz nade u uskrsnuće i život vječni, u kojem ga je, vjerujemo, Gospodin primio. 

			
Uz pozdrav i blagoslov u Gospodinu,




✠ Petar Palić

